作者：宋自逊
词牌/韵律：贺新郎

paragraphs: 灵鹊桥初就。
记迢迢、重湖风浪，去年时候。
岁月不留人易老，万事茫茫宇宙。
但独对、西风搔首。
巧拙岂关今夕事，奈痴儿、呆女流传谬。
添话柄，柳州柳。
道人识破灰心久。
只好风、凉月佳时，疏狂如旧。
休笑双星经岁别，人到中年已后。
云雨梦、可曾常有。
雪藕调冰花熏茗，正梧桐、雨过新凉透。
且随分，一杯酒。